Seun vind vermiste meisie se geskende liggaamNomthandazo Talakase ŉ Vierjarige meisie wat verlede week voor haar ouerhuis verdwyn het, se geskende liggaam is Maandag in ŉ veld buite Vryburg in Noordwes opgespoor. Kol. Sabata Mokgwabone, provinsiale polisiewoordvoerder, het gesê ŉ jong seun het op die meisie, Nomthandazo Talakase, se liggaam afgekom toe hy in die omgewing van die Monotomosetlha-nedersetting in Huhudi gaan jag het. “Hy het dadelik die gemeenskapsleiers in kennis gestel en hulle het die polisie ontbied,” het Mokgwabone gesê. Die oorsaak van haar dood in nie bekend nie en sal deur ŉ geregtelike doodsondersoek bepaal word. Talakase se linkerhand word vermis. Sy is op 11 September vir die laaste keer lewend gesien toe sy in die straat voor haar huis gespeel het. Die Vryburg-polisie ondersoek ŉ saak van moord. Niemand is nog in verband met die voorval in hegtenis geneem nie.